SK Úradný vestník Európskej únie C 52/23

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 52/15)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„POULET DE L’ARDECHE“/„CHAPON DE L’ARDECHE“

EÚ č.: FR-PGI-0005-01296 – 29.12.2014

CHOP ( ) CHZO ( X )

1. Názov (názvy)

„Poulet de l’Ardèche“/„Chapon de l’Ardèche“.

2. Členský štát alebo tretia krajina

Francúzsko.

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby).

3.2. Opis výrobku, na ktorý sa vzťahuje názov uvedený v bode 1

„Poulet de l’Ardèche“/„Chapon de l’Ardèche“ sú kurčatá a kapúny druhu Gallus gallus chované vo voľnom výbehu.

„Poulet de l’Ardèche“/„Chapon de l’Ardèche“ pochádzajú z vidieckych kmeňov s pomalým rastom. Vek pri zabití je najmenej 81 dní pre „Poulet de l’Ardèche“ a minimálne 150 dní pre „Chapon de l’Ardèche“.

Organoleptické vlastnosti: „Poulet de l’Ardèche“/„Chapon de l’Ardèche“ majú pevné mäso, ktoré je málo mastné, s výraznou chuťou a tmavým sfarbením. Podľa chovaných kmeňov sa zafarbenie pokožky a končatín líši (biela alebo žltá).

Charakteristické znaky uvádzania na trh:

— iba jatočné telá triedy A sú uvádzané na trh v celých kusoch,

— v súlade s tradíciou sa jatočné telá predávané v celých kusoch uvádzajú na trh s nohami zahnutými do hrudníka hydiny, pod hrudnou kosťou,

— v prípade porciovania musia byť kusy, ktoré sú porciované výhradne ručne, v súlade s kritériami uvádzania na trh pre triedu A.

Spôsoby uvádzania na trh:

— zbavené vnútorností (minimálna hmotnosť jatočného tela = 1,3 kg v prípade kurčiat a 2,9 kg v prípade kapúnov),

— pripravené na varenie (minimálna hmotnosť vypitvaného jatočného tela bez vnútorností s nohami = 1,030 kg v prípade kurčiat a 2,530 kg v prípade kapúnov),

— porciované.

Tieto mäsá sa uvádzajú na trh čerstvé alebo hlbokozmrazené.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

„Poulet de l’Ardèche“/„Chapon de l’Ardèche“ sa od veku 42 dní chovajú vo voľnom výbehu so slobodným prístupom k výbehu s vysadenými stromami, ktorý je prirodzene pokrytý jemným štrkopieskom.

Väčšinu potravy pre tieto zvieratá tvoria obilniny:

— V počiatočnej fáze od 1. najneskôr do 28. dňa: minimálne 50 % obilnín;

— Vo fáze výkrmu od 29. dňa (vrátane) do dňa zabitia: je vážený priemerný percentuálny podiel obilnín a výrobkov z obilnín vo výkrmovom období 80 % alebo vyšší. Táto fáza zahŕňa obdobie „rastu“ a „ukončenie výkrmu“.

Výrobky z obilnín tvoria maximálne 15 % všetkých obilnín a výrobkov z obilnín.

Krmivo pre „Poulet de l’Ardèche“/„Chapon de l’Ardèche“ pozostáva v 100 %-nej miere z rastlín, minerálov a vitamínov. Obsahuje minimálne dva druhy obilnín. Celkový obsah tuku v krmive nesmie presiahnuť 6 %. V podávanom krmive sa nenachádzajú žiadne liečivé látky, ani kokcidiostatiká. Povolené sú iba prírodné regulátory na obnovenie črevnej flóry.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Chov „Poulet de l’Ardèche“/„Chapon de l’Ardèche“ sa uskutočňuje vo vymedzenej zemepisnej oblasti. Fáza chovu zodpovedá obdobiu od zaradenia jednodňových kurčiat do chovu po odvoz hydiny na bitúnok.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Vzdialenosť medzi bitúnkom a chovným výbehom musí byť kratšia ako 100 km alebo preprava z chovného výbehu na bitúnok musí trvať menej ako 3 hodiny. Porciovanie jatočných tiel sa vykonáva výlučne ručne. Hydina predávaná v celku sa uvádza na trh s nohami.

3.6. Špecifické pravidlá označovania výrobku, na ktorý sa vzťahuje registrovaný názov

Okrem povinných údajov stanovených v predpisoch o označovaní hydiny, etiketa obsahuje:

— názov: „Poulet de l’Ardèche“ alebo „Chapon de l’Ardèche“;

— symbol CHZO Európskej únie

— identifikačné údaje bitúnku s osobitným označením (pečiatka EHS) alebo na etikete s hmotnosťou/cenou umiestnenou na výrobku vedľa informačnej etikety.

4. Stručné vymedzenie zemepisnej oblasti

Zemepisná oblasť chovu „Poulet de l’Ardèche“/„Chapon de l’Ardèche“ sa sústreďuje na horskom masíve departementu Ardèche (hornatá oblasť Monts du Vivarais), ktorý sa rozprestiera na strednom východe pohoria Centrálny masív. Zemepisnú oblasť tvoria územia týchto kantónov:

Departement Ardèche (07):

Všetky obce v kantónoch: Annonay, Annonay Nord, Annonay Sud, Antraigues-sur-Volane, Burzet, Le Cheylard, Chomerac, Coucouron, Lamastre, Montpezat-sous-Bauzon, Privas, Rochemaure, Saint-Agrève, Saint-Félicien, Saint-Martin-de-Valamas, Saint-Péray, Saint-Pierreville, Satillieu, Serrières, Tournon-sur-Rhône, Vals-les-Bains, Vernoux-en-Vivarais, La Voulte-sur-Rhône. Kantón Aubenas: obce Aubenas, Mercuer, Saint-Didier-sous-Aubenas. Kantón Thueyts: obce Astet, Barnas, Chirols, Lalevade-d’Ardèche, Mayres, Meyras, Pont-de-Labeaume, Prades, Thueyts. Kantón Villeneuve-de-Berg: obce Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron, Saint-Pons.

Departement Loire (42):

Všetky obce v kantónoch: Bourg-Argental, Pélussin, Saint-Chamond, Saint-Chamond Sud, Saint-Genest-Malifaux. Kantón La Grand-Croix: obce Doizieux, Farnay, La Grand-Croix, L’Horme, Lorette, Saint-Paul-en-Jarez, La Terrasse-sur-Dorlay. Kantón Rive-de-Gier: obce Châteauneuf, Pavezin, Rive-de-Gier, Sainte-Croix-en-Jarez.

Departement Haute-Loire (43):

Všetky obce v kantónoch: Aurec-sur-Loire, Fay-sur-Lignon, Le-Monastier-sur-Gazeille, Monistrol-sur-Loire, Montfaucon-en-Velay, Le-Puy-en-Velay Est, Le-Puy-en-Velay Sud-Est, Saint-Didier-en-Velay, Saint-Julien-Chapteuil, Sainte-Sigolène, Tence, Yssingeaux. Kantón Bas-en-Basset: obce Bas-en-Basset, Malvalette. Kantón Le-Puy-en-Velay Nord: obce de Chaspinhac, Malrevers, Le Monteil.

Kantón Retournac: obec Retournac. Kantón Saint-Paulien: obce Lavoûte-sur-Loire, Saint-Vincent. Kantón Solignac-sur-Loire: obce Le Brignon, Cussac-sur-Loire, Solignac-sur-Loire. Kantón Vorey: obce Beaulieu, Chamalières-sur-Loire, Mézères, Rosières, Vorey.

5. Súvislosť so zemepisnou oblasťou

Špecifickosť zemepisnej oblasti

Zemepisná oblasť chovu „Poulet de l’Ardèche“/„Chapon de l’Ardèche“ sa rozprestiera na masíve hornatej oblasti Monts du Vivarais, pohorie, ktoré zahŕňa najmä departement Ardèche, ale zasahuje aj do východnej časti departementu Haute-Loire a do južnej časti departementu Loire. Jednou z charakteristických čŕt tejto oblasti je, že je tvorená výlučne obcami v horských oblastiach a v podhorí, pre ktoré sú charakteristické znevýhodnené podmienky súvisiace s nadmorskou výškou, so sklonom a/alebo podnebím, ktoré majú za následok výrazné obmedzenie možností využitia pôdy a na ktorých sa rozmáha extenzívna poľnohospodárska činnosť.

Podnebie zemepisnej oblasti zodpovedá podnebiu v stredohorských oblastiach až kontinentálnemu podnebiu, ktoré sa líši v závislosti od ročného obdobia, s výraznými teplotnými rozdielmi, s veľmi krátkymi prechodnými obdobiami a veterným počasím.

Zemepisná oblasť je okrem toho charakteristická pôdami vznikajúcimi zo starých vyvretých hornín, žuly a bridlice. Spoločnou črtou týchto hornín je, že sú tvrdé, ale ľahko sa drobia, následkom čoho sa tu vyskytuje veľký počet malých kamienkov na povrchu výbehu na vypustenie hydiny.

Začiatky skutočného miestneho hydinárskeho odvetvia sa na severe departementu Ardèche datujú od 60. rokov dvadsiateho storočia a k jeho rozvoju došlo v 80. rokoch, keď poľnohospodári v roku 1985 založili „Zväz na ochranu poľnohospodárskej hydiny z departementu Ardèche“.

Rozvoj produkcie „Poulet de l’Ardèche“/„Chapon Ardèche“ chovaných vo voľnom výbehu a zavedenie kvalitatívnych špecifikácií sa uskutočnili v kontexte prírodného prostredia, ktoré nebolo veľmi vhodné na rozvoj pestovania alebo intenzívneho chovu, malých a stredných rodinných podnikov (v priemere 35 ha) zameraných na kombinované pestovanie a chov (chov, pestovanie ovocia, červeného ovocia, šošovice) a dostupných pozemkov s malou rozlohou.

Aby sa zachoval tradičný charakter chovu hydiny, chovatelia prešli na extenzívny spôsob produkcie – na chov zvierat vo voľnom výbehu. Preto sa v budovách aj vo výbehu nachádza obmedzený počet zvierat. Krmivo zvierat tvoria z veľkej časti obilniny, čo zodpovedá tradičnému postupu chovateľov z departementu Ardèche, ktorí mali vo zvyku doplniť dávku poskytovanú zvieratám vo výbehu o obilniny vyprodukované podnikom na niekoľkých parcelách obhospodarovanej poľnohospodárskej pôdy.

Okrem toho má hydina slobodný prístup k vonkajším výbehom, čo pomáha uspokojiť jej potrebu pohybu a poskytuje jej doplnok potravy (tráva, hmyz). Chovatelia s cieľom umožniť hydine využívať výbeh, ktorý má nerovný terén a podlieha nepredvídateľným zmenám miestneho počasia, museli vysadiť mnohé stromy (najmenej 30 stromov miestnych druhov na 400 m2 budovy), čím zároveň podporili vypúšťanie zvierat a ich pohyb a ochránili ich pred slnečným svetlom a vetrom.

Chovatelia zároveň vybrali kmene prispôsobené na chov v prírodných podmienkach: pokojnejšie, vidiecke a aktívne, prispôsobené podmienkam vo výbehoch. Tieto kmene okrem toho pomaly rastú, čo umožňuje zabíjanie zvierat vo vyššom ako priemernom veku.

Odber všetkých zvierat naraz a obmedzený čas prepravy na miesto zabitia umožňujú zabrániť stresu zvierat.

Špecifickosť výrobku

„Poulet de l’Ardèche“/„Chapon de l’Ardèche“ je hydina chovaná vo voľnom výbehu.

Prostredníctvom organoleptických testov vykonávaných na výrobkoch sa zistili tieto vlastnosti „Poulet de l’Ardèche“/„Chapon de l’Ardèche“ v porovnaní s inými rovnocennými výrobkami na trhu:

— majú pevnejšie mäso, či už ide o biele mäso (prsia) alebo červené mäso (stehná);

— mäso obsahuje menej tuku, chutí intenzívnejšie a má tmavšie sfarbenie.

Porciované kusy sa porciujú výlučne ručne. V prípade predaja vcelku sa „Poulet de l’Ardèche“/„Chapon de l’Ardèche“ charakteristicky uvádza na trh s nohami zahnutými pod hrudnou kosťou.

Príčinná súvislosť

Príčinná súvislosť medzi zemepisnou oblasťou a „Poulet de l’Ardèche“/„Chapon de l’Ardèche“ sa zakladá na povesti týchto výrobkov, ako aj na know-how chovu.

S cieľom zachovať tradičný charakter chovu hydiny prešli chovatelia na spôsob farmárskej produkcie – chov vo voľnom výbehu (obmedzený počet zvierat, neskoré zabíjanie, vypúšťanie do výbehu).

Používanie pomaly rastúcich vidieckych kmeňov, výber potravy s vysokým obsahom obilnín a používanie výbehu s nerovným terénom bohatým na prírodný štrk umožňuje produkciu hydiny s uznávanými chuťovými vlastnosťami, najmä pre pevnosť jej mäsa a intenzívnu chuť. Vysoký obsah obilnín je dôležitý pre ukladanie vnútrosvalového tuku, a teda pre chuťové vlastnosti mäsa.

Nerovný terén vo výbehoch podporuje vývoj kvalitnejšieho svalstva, najmä v oblasti stehien, ako aj odstraňovanie tuku, vďaka čomu je mäso „Poulet de l’Ardèche“/„Chapon de l’Ardèche“ menej tučné.

Zabíjanie hydiny „Poulet de l’Ardèche“/„Chapon de l’Ardèche“ vo vyššom ako priemernom veku umožňuje získať výraznejšie sfarbené mäso s intenzívnejšou chuťou.

Obmedzenie stresu zvierat pred zabitím zachováva konečnú kvalitu jatočných tiel, ktorá je navyše zaručená ručným porciovaním alebo tradičným uvádzaním celých kusov na trh.

Dobré meno „Poulet de l’Ardèche“/„Chapon de l’Ardèche“ vyplýva z tradičného spôsobu chovu a organoleptických vlastností. Rozširuje sa od 80. rokov dvadsiateho storočia rozvojom odvetvia (stovka chovateľov, viac ako 150 budov), ako aj zvýšením predaja v celej juhovýchodnej oblasti Francúzska a mimo nej. Dobré meno tohto výrobku dokazuje najmä získanie mnohých ocenení. Mnohé medaily sa podarilo získať na všeobecnej poľnohospodárskej súťaži: v roku 1993 strieborná medaila, v roku 1996 bronzová medaila a v roku 1997 strieborná medaila. „Poulet de l’Ardèche“ alebo „Chapon de l’Ardèche“ sa objavilo na stole veľkých šéfkuchárov, v jedálnych lístkoch departementu Ardèche, ako aj v turistických reláciách alebo brožúrach so zbierkou chutných receptov: „vynikajúce kura z departementu Ardéche s rakmi“, „na dvakrát pečené mäso z kapúna Chapon de l’Ardèche so smrčkom jedlým na bielom víne“. Angažovanosť chovateľov na predajných miestach s cieľom vysvetliť ich spôsob produkcie a predstaviť recepty obsahujúce ich výrobky prispela k tomuto úspechu.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.inao.gouv.fr/fichier/CDCPouletChapondelArdeche.pdf

(1) Ú. v. EÚ L 343, 14.12.2012, s. 1.